**MEGÁLLAPODÁS**

# amely létrejött egyrészről Szombathely Megyei Jogú Város Önkormányzata (székhelye: 9700 Szombathely, Kossuth L. u. 1-3., adószám: 15733658-2-18, képviseli: Dr. Puskás Tivadar polgármester), a továbbiakban: Önkormányzat

másrészről a **GASTRO-B Vendéglátóipari és Szolgáltató Kft.** (9700 Szombathely, Kenderesi utca 1., Cg.18-09-105443, képviseli: Baki Csaba ügyvezető), a továbbiakban: Társaság között az alulírott helyen és napon, az alábbi feltételekkel:

1./ Szerződő felek előzményként rögzítik, hogy az Önkormányzat „Új Városliget építése Szombathelyen” elnevezésű akcióterületi tervbe foglalt fejlesztésekhez kapcsolódó NYDOP-3.1.1/B1-13. számú projektben magántőke beruházással, konzorciumi partnerséget kötött a Társasággal. Ennek keretében a Társaság vállalta a 3683/2 hrsz.-ú Csónakázó-tó és közpark megnevezésű ingatlanon egy 117 m2 nagyságú stég, vitorlás- és csónakkikötő, valamint egy 158 m2 nagyságú rendezvénytér megépítését, a megépítésre kerülő vitorlás- és csónakkikötő üzemeltetését, a nyilvános mosdó és WC helyiségeinek tisztántartását, a vízi látványelemek karbantartását, működtetését. A konzorciumi partnerség keretében felek ráépítési és földhasználati szerződést kötöttek egymással.

2./ A Társaság kérelemmel fordult az Önkormányzathoz, amelyben tulajdonosi hozzájárulását kérte fa pallós terasz megvalósításához a 3683/2 hrsz.-ú ingatlanon, a földhasználati joggal biztosított területen.

3./ Az Önkormányzat Közgyűlése a 238/2017. (IX.14.) Kgy. sz. határozatában úgy döntött, hogy a szombathelyi 3683/2 hrsz.-ú ingatlanon a fa pallós terasz kialakítására vonatkozóan a tulajdonosi hozzájárulást megadja a megállapodás elválaszthatatlan mellékletében foglalt műszaki tartalomnak megfelelően.

4./ A Társaság kötelezettséget vállal arra, hogy a szerződés 1. számú mellékletét képező, a közgyűlés által megismert és jóváhagyott műszaki tartalomnak megfelelően valósítja meg a fa pallós teraszt: A pallós terasz a meglévő földpartra kerülne, a földpart oldalsó megbontása nélkül. A terasz nem kapcsolódik sem a stéghez, sem a rendezvényhelyszínhez. A terasz egy 15 cm kavicságyra épül. A meglévő termett talajt 15 cm vastagságban kitermelik, majd 15 cm mosott 16/32 mm frakciójú kavics kerül alá. A terasz egy óra alatt elbontható, szezonális létesítmény, amelynek funkciója fagyizó terasz. Az Önkormányzat kiköti, hogy a terasz kialakítása Csónakázó tó vízfelületét nem semmilyen módon és semmilyen mértékben nem érintheti.

5./ Szerződő felek rögzítik, hogy a Magyar Államkincstár Vas Megyei Igazgatósága, mint az „Új Városliget építése Szombathelyen” című projekt Közreműködő Szervezete állásfoglalásában a benyújtott műszaki dokumentáció szerint a terasz kialakításához hozzájárult. A hozzájárulás jelen szerződés 2. számú mellékletét képezi.

6./ Szerződő felek megállapodnak abban, hogy a Társaság írásban értesíti az Önkormányzatot a fa pallós terasz építésének megkezdését megelőzően. Szerződő felek kötelezettséget vállalnak arra is, hogy az építés megkezdését megelőzően, előzetesen egyeztetett időpontban együttesen dokumentálják az építéssel érintett terület eredeti állapotát. A Társaság kötelezettséget vállal arra, hogy a terasz építését kizárólag az eredeti állapot Önkormányzattal történő dokumentálását követően kezdi meg. A dokumentáció jelen szerződés 3. számú mellékletét képezi.

7./ Szerződő felek megállapodnak abban is, hogy a fa pallós terasz elkészültét társaság írásban jelzi az Önkormányzat részére. Ezt követően a felek előzetesen egyeztetett időpontban – a terasz használatba vételét megelőzően – jegyzőkönyvben rögzítik a szerződés 1. számú mellékletében foglaltaknak történő kivitelezést. Társaság kötelezettséget vállal arra, hogy a kialakításra kerülő fa pallós teraszt kizárólag akkor veheti használatba, miután a szerződés 1. számú mellékletének mindenben megfelelő kivitelezés tényét a felek jegyzőkönyvben rögzítették.

8./ Szerződő felek rögzítik, és a Társaság tudomásul veszi, hogy a 238/2017. (IX.14.) Kgy. sz. határozata szerinti tulajdonosi hozzájárulás kizárólag jelen megállapodás 1. számú melléklete szerinti műszaki tartalom megvalósítására vonatkozik, ezért a Társaság kötelezettséget vállal arra, hogy minden egyéb, a melléklet szerinti műszaki tartalomtól eltérő beruházást kizárólag az Önkormányzat előzetes írásbeli hozzájárulásával valósíthat meg.

9./ Szerződő felek megállapodnak abban, hogy a Társaság a terület használatáért havi 543 Ft/m2 + ÁFA összeget, azaz a 40 m2 nagyságú területre mindösszesen havi 21.720,- Ft + ÁFA összeget fizet meg az Önkormányzat részére az általa kiállított számla alapján, előre, a tárgyhónap 5. napjáig. A Társaság fizetési kötelezettségének kezdő időpontja a 7./ pont szerinti jegyzőkönyv aláírásának napja.

Az Önkormányzat a használati díjat minden évben az előző évi infláció mértékének megfelelően emelheti, amely ellen a Társaság nem emelhet kifogást.
A használati díj adott évi összegéről az Önkormányzat minden év január 5. napjáig értesíti a Társaságot.

10./ A Társaság kötelezettséget vállal arra, hogy a fa pallós terasz elbontását követően az eredeti állapotot helyreállítja.

11./ A Társaság kötelezettséget vállal arra, hogy a fa pallós terasz elbontásáról, az elbontás megkezdését megelőzően előzetesen írásban értesíti az Önkormányzatot.

12./ Szerződő felek megállapodnak abban is, hogy a fa pallós terasz elbontásának megtörténtét a Társaság írásban jelzi az Önkormányzat részére. Ezt követően a szerződő felek jegyzőkönyvben rögzítik a terasz elbontásának és az eredeti állapot helyreállításának tényét. A szerződő felek rögzítik, hogy a Társaság 9./ pont szerinti fizetési kötelezettsége jelen pont szerinti jegyzőkönyv aláírásának napjával szűnik meg.

13./ Szerződő felek megállapodnak abban, hogy 6-12. pontban rögzített eljárásrendet a terasz minden egyes kiépítésekor és elbontásakor alkalmazni kell.

14./ A Társaság tudomásul veszi, hogy a megállapodás tárgyát képező területen a fa pallós terasz létesítéséhez esetlegesen szükséges hatósági engedélyek beszerzése a Társaság kötelezettsége.

15./ A Társaság tudomásul veszi, hogy az Önkormányzat a használatot a Társaság, illetve a folytatni kívánt tevékenység szükségtelen zavarása nélkül bármikor ellenőrizheti.

16./ Szerződő felek jelen szerződést a felek aláírásának napjától határozatlan időre kötik.

17./ Szerződő felek megállapodnak abban, hogy jelen szerződést bármelyik fél, a másik félhez írásban intézett egyoldalú nyilatkozatával indokolás nélkül 1 hónapos felmondási idővel, a hónap utolsó napjára felmondhatja.

18./ Szerződő felek megállapodnak abban, hogy jelen szerződésben foglalt bármely kötelezettség megszegése esetén azonnali hatályú, írásban történő rendkívüli felmondásnak van helye.

19./ A felek megállapodnak abban, hogy a szerződés bármely okból történő megszűnése, megszüntetése esetén a Társaság köteles a 6./ pont szerinti eredeti állapot helyreállítására, legkésőbb a szerződés megszűnését követő 15 napon belül. Szerződő felek megállapodnak abban, hogy amennyiben a Társaság ezen kötelezettségének bármely okból kifolyólag határidőre nem tesz eleget, úgy az Önkormányzat a Társaság költségén gondoskodik az eredeti állapot helyreállításáról.

A felek a megállapodást elolvasás és kölcsönös értelmezés után, mint akaratukkal mindenben megegyezőt, jóváhagyólag aláírják.

Szombathely, 2017. „ ”

|  |  |
| --- | --- |
|   |  |
| **/: Dr. Puskás Tivadar :/****polgármester****Szombathely Megyei Jogú Város Önkormányzata** | **/: Baki Csaba :/****ügyvezető****GASTRO-B Vendéglátóipari****és Szolgáltató Kft.** |
|  |  |